Twee ontsnap gou ná inhegtenisneming | Maroela Media
Twee ontsnap gou ná inhegtenisneming
Kgomotso Maleka (links) en Mmakhudu Bafana Sithole (Foto verskaf deur SAPD/Limpopo)
Die polisie in Westenburg buite Polokwane in Limpopo het 'n groot soektog van stapel gestuur na drie vermeende kapers, van wie twee Saterdag uit aanhouding ontsnap het kort ná hul inhegtenisneming.
Die motor, 'n Toyota Corolla, wat weer gevind is, is vroeër by 'n vulstasie in Seshego gekaap.
"Beamptes was op patrollie toe hulle omstreeks 03:00 'n verdagte voertuig in Nirvana opgemerk het," het kol. Moatshe Ngoepe, woordvoerder van die polisie, gesê. "Toe hulle die voertuig wou voorkeer, het die bestuurder weggejaag."
Die polisie het, met behulp van 'n plaaslike veiligheidsmaatskappy, die motor agternagesit tot die verdagtes 'n paar kilometer buite die stad voorgekeer is. "Die bestuurder, gewapen met 'n vuurwapen, het uitgespring en weggehardloop. Die ander twee verdagtes is in hegtenis geneem. Polisiebeamptes het die motor deursoek en beslag gelê op 'n 9 mm-vuurwapen en vyf patrone."
Foto verskaf deur SAPD/Limpopo
Sake van die besit van 'n vermoedelik gekaapte motor en die besit van 'n ongelisensieerde vuurwapen is aanhangig gemaak.
"Die twee verdagtes, Kgomotso Maleka (20) en Bafana Sithole (30) is na Polokwane-polisiestasie vervoer vir aanhouding. Hulle het op die hoek van Grobler- en Kerkstraat in Polokwane egter agter van die bewegende polisievoertuig afgespring. Polisiebeamptes het dadelik na hulle begin soek, maar alle pogings was tevergeefs."
Enigiemand wat inligting het oor die twee ontsnapte verdagtes of hul medepligtige word versoek om speurderkonstabel Braidon Pheme te kontak by 073 344 6556.
Die polisie se ondersoek oor die omstandighede van die ontsnapping duur voort.
Gryp nou in oor sluikhandel, sê TJSA
Taxistaanplekke dalk in Kaapstad gesluit oor voortgesette geweld
My gooiste….was die motor 'n oop bakkie of 'n oop polisiewa waar die agter deur nie gesluit was nie? As jy nie 'n SA lag nie dan gaan jy huil!
Ag nee….. Julle kan nie eers ń verkoue in die winter vang nie…. Hoekom was die vangwa se deur nie gesluit nie, ek verstaan nie……